इलाहाबाद। इलाहाबाद में बेजुबान जानवर पर अमानवीय सितम की खौफनाक तस्वीरें सामने आई हैं। यहां एक युवक ने बेरहमी से कुत्ते के बच्चे को पीट-पीटकर मार डाला है। यह पूरा घटनाक्रम सीसीटीवी कैमरे में कैद हो गया है। आश्चर्य की बात है कि घटना पिछले महीने हुई थी और कई लोग तमाशबीन बनकर यह सब देख भी रहे थे, लेकिन किसी ने सनकी युवक को रोकने का प्रयास नहीं किया और न ही किसी ने कहीं शिकायत की। अब जब घटनास्थल के बगल लगे सीसीटीवी कैमरे को घर के मालिक ने चेक किया तो घटनाक्रम को देखकर वह हतप्रभ रह गए। घटना की जानकारी एनिमल फार्म को दी गई तो वीडियो फुटेज के माध्यम से कर्नलगंज थाने में कुत्ते को पीटकर मारने वाले व्यक्ति के खिलाफ रिपोर्ट दर्ज की गई। पुलिस के अनुसार कर्नलगंज इलाके में हुई इस घटना का सीसीटीवी फुटेज 28 जनवरी 2018 का है जो रात 10 बजे हुआ है। रिपोर्ट दर्ज कर आरोपी की तलाश कर रही है।